Diari Oficial de la Generalitat Valenciana


Sumari del DOGV 4343, del 25-09-2002 (2002/9811)

ORDE de 30 de juliol de 2002, de la Conselleria de Cultura i Educació, per la qual es disposa el funcionament de l'Institut d'Educació Secundària de Vall d'Alba.
-----------------------------------------------------------------------------------------------------------------------------------------------------------------

### Dades del document

Número de DOGV
:   4343

Data del DOGV
:   25-09-2002

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2002/9811


Data del document
:   30-07-2002

Organisme emissor
:   Conselleria de Cultura i Educació

Tipus de document
:   Ordre

Descriptors 

:   * Vall d'Alba
    * ensenyament secundari
    * ensenyament públic
    * centre d'ensenyament

ORDE de 30 de juliol de 2002, de la Conselleria de Cultura i Educació, per la qual es disposa el funcionament de l'Institut d'Educació Secundària de Vall d'Alba. [2002/F9811]
  
El Decret 148/2001, de 5 d'octubre, de Govern Valencià, publicat en el Diari Oficial de la Generalitat Valenciana de 15 d'octubre, pel qual es crea l'Institut d'Educació Secundària de Vall d'Alba, va autoritzar la Conselleria de Cultura i Educació per a dictar les disposicions necessàries per al seu compliment i desenrotllament.
  
És procedent ordenar l'inici de les activitats del centre de nova creació, determinar els ensenyaments que s'hi impartixen i adoptar les mesures necessàries perquè puga desenrotllar la seua activitat acadèmica.
  
Fent ús de les competències que m'atorga l'article 35 de la Llei 5/1983, de Govern Valencià,
  
ORDENE
  
Primer
  
1. L'Institut d'Educació Secundària de Vall d'Alba, codi 12071138, iniciarà les seues activitats en el curs acadèmic 2001/2002.
  
2. En el citat curs escolar admetrà matrícula per a cursar els següents ensenyaments:
  
- Educació Secundària Obligatòria.
  
- Batxillerat d'Humanitats i Ciències Socials.
  
- Batxillerat de Ciències de la Naturalesa i de la Salut.
  
3. A l'efecte de realització de la prova d'accés a la universitat, este centre s'adscriu a la Universitat Jaume I de Castelló.
  
4. El centre impartirà el programa d'educació bilingüe: Ensenyament en Valencià (PEV).
  
Segon
  
El director territorial de Cultura i Educació de Castelló nomenarà l'equip directiu del centre, de conformitat amb el que establix l'article 14. 3 del Reglament Orgànic i Funcional dels Instituts d'Educació Secundària, aprovat pel Decret 234/1997, de 2 de setembre, del Govern Valencià.
  
Tercer
  
La Direcció General de Centres Docents determinarà i gestionarà els fons necessaris per a la posada en funcionament i manteniment del centre. Així mateix, dotarà el centre de l'equipament i material didàctic necessaris. A este efecte, la Direcció Territorial de Cultura i Educació n'efectuarà l'oportuna i raonada proposta.
  
Quart
  
La Direcció General d'Ordenació i Innovació Educativa i Política Lingüística podrà modificar els programes d'educació bilingüe que s'implanten en esta orde.
  
DISPOSICIÓ ADDICIONAL
  
El que establix esta disposició s'inscriurà en el Registre de Centres Docents de la Comunitat Valenciana.
  
DISPOSICIÓ TRANSITÒRIA
  
Fins a la finalització de les obres el centre desenrotllarà les seues activitats a les instal·lacions de la Secció d'Educació Secundària, plaça Major, 2.
  
DISPOSICIONS FINALS
  
Primera
  
S'autoritza els diferents òrgans directius d'esta conselleria perquè, en l'àmbit de les seues respectives competències, adopten les mesures necessàries per a l'aplicació i desenrotllament del que disposa esta orde.
  
Segona
  
Esta orde entrarà en vigor el dia de la seua publicació en el Diari Oficial de la Generalitat Valenciana. No obstant això, els seus efectes s'entenen referits a l'1 de juliol de 2001.
  
València, 30 de juliol de 2002
  
El conseller de Cultura i Educació,
  
MANUEL TARANCÓN FANDOS